Komisijos sprendimas
2004 m. sausio 29 d.
dėl Bendrijos finansinės paramos vertinant metodus, skirtus perdirbtiems gyvūniniams baltymams maiste nustatyti
(pranešta dokumentu Nr. C (2004) 131)
(2004/99/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1], ypač į jo 19 ir 20 straipsnius,
kadangi:
(1) Vadovaudamasi Sprendimu 90/424/EEB Bendrija įgyvendina mokslines priemones, būtinas Bendrijos veterinarijos teisės aktams kurti,
(2) 2001 m. gegužės 22 d. Europos Parlamento ir Tarybos reglamentu (EB) Nr. 999/2001, nustatančiu tam tikrų užkrečiamųjų spongiforminių encefalopatijų (USE) prevencijos, kontrolės ir likvidavimo taisykles [2], buvo uždrausta ūkiuose auginamus gyvūnus šerti gyvūniniais baltymais, išskyrus kai kuriuos gyvūninius baltymus;
(3) Draudimas naudoti atrajotojų baltymus atrajotojams skirtame pašare yra pagrindinė priemonė siekiant užkirsti kelią atrajotojų užkrėtimui USE. Todėl atliekant pašarų analizę turėtų būti griežtai kontroliuojama, ar toks draudimas yra tinkamai įgyvendinamas;
(4) USE atvejais nerasta baltymų, kurie gauti iš neatrajotojų, ir nėra mokslinių įrodymų, kad neatrajotojų baltymai gali turėti įtakos užkrečiant USE. Tačiau įrodyta, kad kontrolės tikslais būtina uždrausti pašarui naudoti neatrajotojų baltymus. Pirmiausia nėra analitinių metodų, kurie leistų pašare atskirti atrajotojų ir neatrajotojų baltymus;
(5) 2002 m. spalio 3 d. Europos Parlamento ir Tarybos reglamentu (EB) Nr. 1774/2002, nustatančiu sveikatos taisykles gyvūninės kilmės šalutiniams produktams, neskirtiems vartoti žmonėms [3], buvo uždrausta gyvūnus šerti perdirbtais gyvūniniais baltymais, gautais iš tų pačių rūšių gyvūnų kūnų ar kūnų dalių;
(6) Neatrajotojų baltymų naudojimą pašarams remiantis Reglamente (EB) Nr. 1774/2002 nustatytomis sąlygomis būtų galima dar kartą apsvarstyti tik tuomet, jei atsirastų įteisintų metodų, kurių dėka būtų galima atskirti šiuos baltymus nuo atrajotojų baltymų;
(7) 2003 m. Jungtinių tyrimų centro Pamatinių medžiagų ir matavimo vienetų institutas atliko lyginamąjį tyrimą perdirbtiems gyvūniniams baltymams pašare nustatyti. Tyrimas parodė, kad dėl mikroskopinių bandymų taikymo įvairovės, galbūt ribotos kai kurių analitikų kvalifikacijos, vienintelis šiuo metu taikomas oficialus metodas pasižymi dideliais jautrumo, konkretumo ir tikslumo skirtumais. Be to, tyrimas parodė, kad yra neblogų perspektyvų alternatyvių metodų tinkamumui patvirtinti;
(8) Remiantis šiuo tyrimu ir siekiant suderinti bei pagerinti perdirbtų gyvūninių baltymų nustatymą, šiuo metu svarstomas pasiūlymas patikslinti ir pagerinti mikroskopinį metodą. Šiuo pasiūlymu taip pat ketinama patvirtinti alternatyvius atskiroms rūšims pritaikytus metodus, kai tik bus patvirtintas jų tinkamumas;
(9) Šiame kontekste taip pat būtina stebėti mikroskopinius testus atliekančių laboratorijų veiksmingumą, ypač į ES stojančiose šalyse, taip pat tikrinti alternatyvius metodus, kai tik jie bus patvirtinti;
(10) Šiame sprendime numatytos priemonės yra būtinos Bendrijos veterinarijos teisės aktams kurti, todėl joms gali būti skiriama Bendrijos finansinė parama;
(11) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisija užtikrina, kad bent 12 mėnesių būtų vykdomos tokios funkcijos, susijusios su metodų perdirbtiems gyvūniniams baltymams pašaruose nustatyti įvertinimu:
a) gyvūninių sudedamųjų dalių pašaruose nustatymo kvalifikacijos tikrinimo testas;
b) atitinkamų analitinių metodų gyvūninėms sudedamosioms dalims pašaruose nustatyti preliminaraus tinkamumo patvirtinimo tyrimai, atsižvelgiant į tokių metodų plėtros pažangą.
2 straipsnis
Bendrijos finansinė parama 1 straipsnyje numatytoms priemonėms yra ne didesnė kaip 60000 eurų.
3 straipsnis
Šis sprendimas taikomas nuo 2004 m. sausio 1 d.
4 straipsnis
Šis sprendimas skirtas valstybėms narėms.
Priimta Briuselyje, 2004 m. sausio 29 d.